Tøjbutikken Mr. Torben Jensen på Algade i Nykøbing blev natten til tirsdag ramt af et rambukindbrud. Et vidne hørte kort før klokken fire et stort brag og kunne herefter se en mørk pickup truck, der var bakket ind i butikkens facade. Vidnet så også tre mørkklædte mænd, der i al hast bar tøj ud af butikken og ind i bilen. Kort efter forlod bilen stedet i østlig retning mod havnen. - Vi har haft patruljer i området og ved indfaldsvejene, men det lykkedes ikke at finde bilen, fortæller vagtchef Allan Riis fra Midt- og Vestjyllands Politi. Politiet har endnu ikke en opgørelse over, hvor meget der blev stjålet for, men tyvene forsynede sig blandt andet med jakkesæt, jakker og bukser fra mærker som Matinique og Tommy Hilfiger. Hvis nogen har set noget i forbindelse med indbruddet, vil politiet gerne have et tip. Vidnet har forklaret, at der var skader på bilen, efter at den blev brugt som rambuk. Blandt andet hang venstre baglygte ud af rammen.
Tyvene bakkede en mørk varebil ind i facaden og forsynede sig med tøj fra mærker som Matinique og Tommy Hilfiger.